Document ID: 31988R1596

*****
ΚΑΝΟΝΙΣΜΟΣ (ΕΟΚ) αριθ. 1596/88 ΤΗΣ ΕΠΙΤΡΟΠΗΣ
της 8ης Ιουνίου 1988
για τροποποίηση του κανονισμού (ΕΟΚ) αριθ. 441/88 για λεπτομέρειες εφαρμογής για την υποχρεωτική απόσταξη που προβλέπεται στο άρθρο 39 του κανονισμού (ΕΟΚ) αριθ. 822/87 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1441/88 (2), και ιδίως το άρθρο 39 παράγραφος 9,
Εκτιμώντας:
ότι η πείρα που αποκτήθηκε αποδεικνύει ότι οι ίδιοι τεχνικοί λόγοι της παραγωγής που δικαιολογούν να περιληφθούν τα γλεύκη σταφυλής που προορίζονται για συμπύκνωση μετά τις 15 Μαρτίου στις ποσότητες που αφαιρούνται από εκείνες που λαμβάνονται υπόψη για τον καθορισμό της ποσότητας του οίνου που θα παραδοθεί στην υποχρεωτική απόσταξη ισχύουν για τα γλεύκη που προορίζονται για την παραγωγή, μετά την προαναφερεθείσα ημερομηνία χυμών σταφυλής και αφρωδών οίνων· ότι είναι αναγκαίο, για να αποφευχθεί η διακριτική μεταχείριση να επεκταθεί το καθεστώς που προβλέπεται από τον κανονισμό (ΕΟΚ) αριθ. 441/88 της Επιτροπής (3) στο άρθρο 6 παράγραφος 1 τέταρτο εδάφιο για τα συμπυκνωμένα γλεύκη στους χυμούς σταφυλής και στους αφρώδεις οίνους·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 6 παράγραφος 1 τέταρτο εδάφιο του κανονισμού (ΕΟΚ) αριθ. 441/88 αντικαθίσταται από το ακόλουθο κείμενο:
«Επιπλέον, για την περίοδο 1987/88, ο παραγωγός μπορεί να αφαιρέσει από τον όγκο που αναφέρεται στο πρώτο εδάφιο τις ποσότητες των γλευκών που προορίζονται για την παραγωγή προϊόντων πλην του επιτραπεζίου οίνου, τα οποία δεν έχουν ακόμη μεταποιηθεί έως τις 15 Μαρτίου, υπό τον όρο ότι αναλαμβάνει την υποχρέωση να τα μεταποιήσει το αργότερο στις 31 Αυγούστου. Εάν η μεταποίηση αυτή δεν γίνει μέχρι την τελευταία αυτή ημερομηνία, ο παραγωγός πρέπει να παραδώσει στην υποχρεωτική απόσταξη, υπό μορφή οίνου, μια ποσότητα που προκύπτει από την εφαρμογή του ποσοστού που αναφέρεται στο άρθρο 8, επί της ποσότητας του μη μεταποιηθέντος γλεύκους, αυξημένη κατά 20 %. Η ποσότητα αυτή παραδίδεται μέχρι την ημερομηνία που καθορίζεται από την αρμόδια εθνική αρχή κατ' εφαρμογή του άρθρου 12 παράγραφος 5.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Ιουνίου 1988.

Labels: 17